**Junior válogatott fiú csapat**

**BESZÁMOLÓ**

**2015-2016**

**WJBCC 2016, Lohja**

**A válogatott junior fiú csapat tagjai:**

1, Nagy Viktor (szkip)

2, Tatár Lőrinc

3, Bernáth Vendel

4, Kovács Botond (vice szkip)

5. Kalocsay Dániel, tartalék

6. Spiller Emilio, kerettag

Edző: Sárdi Péter

Segítő a VB-n: Nagy Zsolt

**I. Felkészülés (2015. április-december)**

1, A kiválasztás keretében 2015. május végéig 8 közös válogatott edzésen összesen 9 játékos vett részt, mely után 6 fős keret kihirdetésére került sor.

2, Augusztusban hollandiai edzőtáborozáson vettünk részt, ahová 4 játékossal és az edzővel utaztunk el.

3. 2015. őszén heti 1 edzés (2 órás) plusz elméleti foglalkozások, UTE kupa

4. 2015. decemberben évzáró kupa, pozsonyi edzőtábor, budapesti edzőtábor

Összességében mindegyik fázis az előzetes terveknek megfelelően alakult.

Kiemelkedően hasznos volt a hollandiai edzőtábor, valamint a Pozsonyban eltöltött 3 napos edzőtábor.

November végén változtatást hajtottunk végre a csapat összeállításában. Botond befejezőként való játékának erősítése érdekében tehermentesítettem őt és a szkip pozíciót Kalocsay Danira bíztam. Innentől kezdve ebben a felállásban gyakoroltunk, kicsit ráerősítve Dani feladataira.

A pozsonyi edzőtáborban azonban kiújult Dani térdsérülése, amely jelentősen akadályozta őt a játékban, így már ott elkezdtük gyakorolni, hogy az eredetileg tartaléknak jelölt Viktort beállítjuk szkipnek.

Őt kifejezetten abból a célból válogattam be (még nincs 14 éves), hogy amennyiben bármilyen oknál fogva megszorulunk a szkip pozícióban, akkor legyen ebben a pozícióban valamennyire jártas tartalékunk.

December végén mindkét játékossal gyakoroltuk a szkip pozícióval járó feladatokat (jégolvasás, taktika, játékosok dobási sajátosságai, irányítás stb.).

Végső döntés a csapat szkipjét illetően a VB-n történt (Dani állapotának függvényében).

**II. WJBCC (2016. január 3-10, Lohja)**

Célkitűzés:

A csoportmérkőzéseken nem a „pofozógép” szerepét betölteni, hanem korrekt mérkőzéseket produkálni. Szerencsés esetben akár a 8 közé jutást sem tartottam kizártnak, de nem volt eredménykényszerben a csapat.

Csoportmérkőzések:

A VB-n 7 mérkőzést játszottunk. Ezeken 1 győzelem, 2 sima vereség (ITA, CHN) és 4 szoros vereség volt a mérlegünk.

A szoros mérkőzésekből 2 mérkőzésen az utolsó endnek döntetlen állással, 1-szer előnnyel vágtunk neki. A negyedik szoros meccsen a szünet után bravúros játékkal fordítottunk a cseh csapat ellen, majd elfogyott kicsit a lendületünk.

A 2 sima vereségből az olaszok elleni sokkoló volt a fiúknak, ilyen szintű csapat ellen még nem játszottak. Nem volt könnyű felállni ebből a pofonból. Ebből tanulva a szintén más szintet képviselő kínaiak ellen már határozottabbak voltunk és kikaptunk ugyan, de messze nem volt megsemmisítő sem az eredmény, sem pedig a mutatott játék.

A kazah válogatott elleni győzelem a szünet utáni magabiztos játékkal be lett húzva (érdekes, hogy statisztikai értelemben itt játszottunk a leggyengébben).

A részletes eredményeket az 1. számú melléklet tartalmazza.

(http://www.curling.fi/en/competitions/leagues/11177/teams/11236)

A csapat összeállítása:

Az első hivatalos edzés után, szombaton este meghatároztam az összes mérkőzésre a tervezett felállásokat. Ebben 4-szer Viktor, 3-szor Dani kapott szerepet szkipként. Meghagyva azt az opciót, hogy Dani jelezheti (ezt jelezte is az első meccse után), ha nem tudja vállalni a játékot. Külön hangsúlyoztam, hogy mindenki látja és tudja, mennyire motivált, hogy játszani tudjon, azonban minden negatív következmény nélkül jeleznie kell, ha kicsit is akadályozza a sérülése.

Ez a csapaton belüli megbeszélés és hozzáállás eredményezte azt, hogy mindenki lelkiismeret-furdalás, illetve hibáztatás nélkül jelezhesse, ha gondja van. Ezt Dani meg is tette, ami külön becsülendő a részéről!

Így végül 5-ször Viktor (NED, FRA, ITA, AUS, CZE) 2-szer pedig Dani (KAZ, CHN) szkippelt. A másik játékos ilyenkor tartalék volt az adott mérkőzésen.

Minden mérkőzésen Botond volt a befejező és Vendel a harmadik. Lőrinc pozíciója alkalmazkodott ahhoz, hogy ki volt a szkip, Viktornál a második, Daninál a lead szerep jutott neki.

Értékelés:

Az eredeti célkitűzés legoptimistább várakozásait nem sikerült elérnünk, azonban az olaszok elleni meccset kivéve teljesen korrekt mérkőzéseink voltak.

A mérkőzések többségén fel tudtunk állni nehéz helyzetekből, a fiúk elküzdötték magukat a nyerési lehetőség kapujába.

Győzni most még nem mindig sikerült, de a csapat eljutott oda, hogy több mérkőzésen is lehetősége volt nyerni! Ez mindenképpen nagyon pozitív eredménye ennek a VB-nek.

A csapat életkorát, jelenlegi tudását nézve véleményem szerint nagyon bíztató jelek ezek a jövőre nézve!

A játék számtalan elemében lehet még javulnunk (szerencsére), ezeket részletesen átbeszéltük, kielemeztük minden mérkőzés után. Dicséret illeti a játékosokat, hogy láthatóan képesek voltak beépíteni a megbeszélteket a játékukba, ahogy haladtunk előre az időben.

Ezen a tornán a mérkőzések végén a kiélezett helyzetekben egy kicsit higgadtabb játékra, megoldásokra, dobásokra lett volna szükség.

Minden egyes mérkőzés egy újabb tanulási lehetőség volt.

* Fejlődtünk a kommunikációban (szkip és negyedik közötti, valamint az általános csapatkommunikáció),
* Közösen megbeszéltük, hogy mi a csapatunk erőssége, ezt tudatosan igyekeztünk ráerőltetni az ellenfeleinkre,
* Alkalmazkodni tudtunk a pályához, amely gyors és nagyon kanyarodós volt. Mind a szkippelésben, mind pedig a seprőknek a zónázásban sikerült tudatosan alkalmazkodniuk a számukra nem megszokott körülményekhez.
* Kiélezett versenyhelyzetben jól látszott, hogy a befejező játékosunk miben erős, illetve miben volt ez alkalommal pontatlanabb. Tudatosan igyekeztünk irányítani, hogy a számára kedvezőbb helyzetekbe kerüljön. Ez mindenkitől nagyfokú odafigyelést és együttműködést igényelt az előre megbeszélt cél érdekében. Igazi csapatmunka volt.
* A fiúk nagyon befogadóak voltak a szünetben elhangzott tanácsok megvalósítására. Ez majd minden mérkőzés 2. félidején jól tetten érhető. Ebben hatalmas segítséget jelentett, hogy az edzőnek nem voltak a mérkőzés alatt adminisztratív feladatai (statisztika, állások követése, ezeket a segítő és a tartalék játékos vezette), hanem teljesen a mérkőzésre tudtam koncentrálni.
* Hasznát vettük annak, hogy vezettünk statisztikát, de kiváltképpen hatalmas előrelépés volt és óriási segítség, hogy az edző segítője (Nagy Zsolt), folyamatosan vezette tableten a mérkőzések menetét. A szituációk utólagos elemzése és megbeszélése nagyon nagy hasznunkra volt a verseny folyamán! Minden mérkőzés előtt és után is volt elemző megbeszélésünk a szállásunkon.
* Nagyon bevált, hogy a csapat külön kis közösséget alkotva volt elszállásolva és magunknak kellett az étkezésekről és egyéb logisztikai feladatokról gondoskodnunk. Ez rendkívüli mértékben erősítette a csapategységet, ugyanakkor nagyon hatékony lehetőséget biztosított a szakmai tapasztalatok megfelelő átbeszélésére a játékosokkal.

Csapatsportról lévén szó, nehéz és talán kicsit torz is egyénileg értékelést adni, mégis szükséges, mert ezekből is tudnak a játékosok a saját maguk játékára vonatkozó tanulságokat levonni.

Viktor, aki még nincs 14(!), igazolta a tehetségét és a beválogatás helyességét. Fantasztikusan helyt állt egy számára rendkívül nehéz helyzetben. Időnként nagyszerűen irányította a csapat játékát, számtalan kritikus helyzetet meg tudott oldani. Nagyon jól alkalmazkodott a pálya adottságaihoz. Tette mindezt úgy, hogy közben átlagon felül tudott lead-ként dobni.

Fejleszteni kell még a kommunikációját a csapattal és a negyedikkel, gyakorolni érdemes a taktikai elemeket, különösen a sablonokra adott gyors és egyszerű válaszokat. A szkip pozícióban elengedhetetlen koncentráció fenntartásán is érdemes dolgozni (erőbeosztás, fizikai felkészültség, mentális kiegyensúlyozottság).

Dani, akinek a teljesítményére jelentős negatív hatással volt térdsérülése, hatalmas példát mutatott minden csapattársának a küzdeni tudásból, illetve abból, hogy a csapat érdekében időnként meg kell hozni a számára nehéz döntéseket is (nem tud játszani a sérülés miatt). Dobásteljesítménye ezúttal elmaradt a tőle elvárttól, de ezt kiválóan pótolta a szkip pozícióban, remekül tudta irányítani a csapatot, kifejezetten kiegyensúlyozott hangulatot tudott a játékosoknak teremteni a pályán, az éppen aktuális eredménytől függetlenül.

Lőrinc (13 éves), a csapat Benjáminja, aki képes volt egy kiélezett mérkőzésen egy teljes félidőt 100%-os teljesítménnyel lehozni. Nagyon jó csapatember, kifejezetten jó dobóteljesítménnyel. Jellegében az ő dobásai térnek el leginkább a többiekétől. Söprésben és a zónázásban lehet még fejlődnie. Az ellenfelekhez képest fizikálisan is van még tér a fejlődése előtt.

Vendel, akinek ez volt a második világversenye a válogatottal, a csapat egyik oszlopa volt. Fantasztikusan jó csapatember, minden nehéz helyzetben zseniálisan tudja javítani a többiek hangulatát! Játékerőben az egyik legtehetségesebb játékosunk, nem véletlenül ő a csapatban a harmadik játékos. Nehéz volt Lőrinc után dobnia, mert jelentősen eltér a dobásuk jellege, ezért a szkip még nem mindig tudott megfelelően gyorsan alkalmazkodni a dobásaik közötti különbséghez. Ebből kifolyólag bár rendkívüli módon igyekezett, a dobásainak a sikeressége időnként hullámzó volt. Fantasztikus erénye, hogy ez nem vette el a kedvét, hanem továbbra is bátorította a többieket! Sőt, a játék többi elemében is kiemelkedőt tudott nyújtani. Egyértelműen ő a csapat legjobb söprője. Zónázásban is nagyon jól lehet rá támaszkodni. A vetélytársakhoz viszonyítva nála is érdemes és szükséges a fizikális erősítés.

Botond, a csapat befejező játékosa, igazolta, hogy bár ősszel nehezebb periódusa volt, ezen a versenyen emlékezeteset tudott nyújtani. Nagyon sok helyzetben tökéleteset tudott dobni, pedig kiélezett, fontos dobásokból jutott neki bőven. Végig támasza volt a csapatnak. Összességében átlagon felül teljesített, statisztikailag ő volt a csapat egyik legjobbja! Ez befejezőként hatalmas bravúr! A negyedik pozíció egyik legnagyobb nehézsége, hogy hiába nyújt valaki átlagon felülit, egy rossz időben elkövetett hiba döntően befolyásolhatja a mérkőzés végkimenetelét. Ezt most megtapasztalta a saját bőrén. A döntő helyzetekben a kiütéssel akadtak problémái, menet közben igyekeztünk alkalmazkodni ehhez. A draw dobásai egészen magas szintet képviseltek!

Gyakorolni érdemes a döntő dobásokat, illetve hangsúlyt kell helyeznie a szkippel való kommunikációjára is. Megtanultuk, hogy ez döntő hatással van a dobásokra is, különösen a kiélezett helyzetekben. Ez a kommunikáció menet közben folyamatosan javult, ennek eredménye is, hogy a torna második felében kimagaslót tudott nyújtani.

Összességében elmondható, hogy óriási potenciál van ezekben a játékosokban! Láthatóan nagyon sokat számít az összeszokottság, a játékosok eléggé különböző technikájának az összehangolása. Erre érdemes különös hangsúlyt fektetni a jövőben.

A technikai tudásuk emelkedésével jelentősen nőni tud a kiegyensúlyozottság a dobásaikban egy 2 órás mérkőzés folyamán, természetes, hogy ezzel időnként akadtak most gondjaink.

Ha ezt el tudjuk érni, s ez összeszokottsággal és gyakorlottsággal párosul (mind technikai, mind taktikai értelemben véve), akkor véleményem szerint ez az eredményekben ugrásszerű növekedéshez fog vezetni. Nagyon jó az alap, nincs ok türelmetlennek lenni, érdemes felépíteni a játékosokat, érdemes egy csapattá formálni őket, mert szerintem nagy lehetőségek rejlenek bennük.

Végezetül ennek a szezonnak egy nagyon fontos összetevőjét ki szeretném emelni. Ez a csapat finanszírozási háttere.

Óriási köszönettel tartozik a csapat az MCSZ menedzsmentjének azért a támogatásért, amely lehetővé tette, hogy elvégezhessük, amit elterveztünk!

Külön köszönet illeti a szülőket, akik anyagi és minden egyéb tekintetben végig a csapat mellett álltak és rengeteg segítséget nyújtottak nemcsak a játékosoknak, hanem az edzőnek is!

Jól látszik, hogy minden adott ahhoz, hogy folytatódhasson a csapatépítés, amely elvezethet a hőn áhított és szükséges eredményességhez. Ehhez továbbra is olyan összefogásra van szükség, mint amilyen ebben az évben volt tapasztalható mindenkinek a részéről, akik a fiú csapat edzéseit, edzőtáborait és munkáját a háttérből lehetővé tették.

A fiúk nevében és a saját nevemben is hatalmas köszönet érte!

Budapest, 2016. január 19.

Készítette: Sárdi Péter, edző